ఆర్‌.సత్యనారాయణ

ఆర్‌.సత్యనారాయణ తెలంగాణ రాష్ట్రానికి చెందిన రాజకీయ నాయకుడు, మాజీ ఎమ్మెల్సీ, జర్నలిస్ట్. ఆయన 2021, మే 19న తెలంగాణ రాష్ట్ర పబ్లిక్ సర్వీస్ కమీషన్ సభ్యుడిగా నియమితుడయ్యాడు. ఈ పదవిలో ఆయన ఆరేళ్లపాటు కొనసాగనున్నాడు.

తెలంగాణ రాష్ట్రంలో 2023లో కొత్త ప్రభుత్వం ఏర్పడిన వెంటనే గత ప్రభుత్వంలో నియమితులైన టీఎస్‌పీఎస్సీ చైర్మన్ జనార్ధన్ రెడ్డి, మిగతా ముగ్గురు సభ్యులు తమ పదువులకు రాజీనామా చేశారు. 

జననం
సత్యనారాయణ తెలంగాణ రాష్ట్రం, మెదక్ జిల్లా, కుల్చారం మండలం, వరిగంటం గ్రామంలో జన్మించాడు.

వృత్తి జీవితం
సత్యనారాయణ 1985లో జర్నలిస్టుగా తన ప్రస్థానం ప్రారంభించాడు. ఆయన ఈనాడు, ఉదయం, వార్త దినపత్రికల్లో చాలాకాలం జిల్లా రిపోర్టర్‌గా.. కర్నూలు, కడప, ఆదిలాబాద్, హైదరాబాద్‌, సంగారెడ్డిలో సీనియర్‌ జర్నలిస్టుగా పనిచేశాడు. ఆయన కొంతకాలం మంజీరా, సలామ్‌ హైదరాబాద్‌ అనే పత్రికలను సొంతంగా నడిపాడు.

రాజకీయ జీవితం
సత్యనారాయణ 2001లో తెలంగాణ రాష్ట్ర సమితి పార్టీలో చేరాడు. ఆయన 2007లో కరీంనగర్‌ పట్టభద్రుల స్థానం నుండి పోటీ చేసి ఎమ్మెల్సీగా గెలిచాడు. ప్రత్యేక తెలంగాణ ఉద్యమాన్ని ఉధృతం చేయడంలో భాగంగా అధినేత కేసీఆర్ పిలుపు మేరకు 2008లో ఎమ్మెల్సీ పదవికి రాజీనామా చేశాడు. సత్యనారాయణ తెలంగాణ ఉద్యమంలో చురుగ్గా పనిచేశాడు. ఆయన టీఆర్‌ఎస్‌ పొలిట్‌బ్యూరో సభ్యుడిగా, ఉమ్మడి మెదక్ జిల్లా టీఆర్‌ఎస్‌ అధ్యక్షుడిగా, సంగారెడ్డి నియోజకవర్గ టీఆర్‌ఎస్‌ ఇన్‌చార్జిగా పలు పదవులను నిర్వహించాడు. తెలంగాణ రాష్ట్రం ఏర్పడ్డాక 2014లో జరిగిన పార్లమెంట్ ఎన్నికల్లో కేసీఆర్‌ మెదక్‌ ఎంపీగా పోటీచేసిన సమయంలో సత్యనారాయణ ఎలక్షన్‌ ఏజెంట్‌గా పనిచేశాడు. అనంతరం జరిగిన ఉప ఎన్నికల్లో, 2019లో జరిగిన పార్లమెంట్ ఎన్నికల్లో మెదక్ లోక్‌సభ నియోజకవర్గం నుంచి పోటీ చేసిన కొత్త ప్రభాకర్ రెడ్డికి కూడా ఆయన ఎన్నికల ఏజెంట్‌గా బాధ్యతలు నిర్వహించాడు.

ఆర్‌. సత్యనారాయణ 2024 లోక్‌సభ ఎన్నికలకు ముందు సిద్దిపేటలో మే 2న ముఖ్యమంత్రి రేవంత్‌ రెడ్డి సమక్షంలో కాంగ్రెస్‌ పార్టీలో చేరాడు.

మరణం
ఆర్.సత్యనారాయణ అనారోగ్య సమస్యలతో సంగారెడ్డిలోని తన నివాసంలో 2025 జనవరి 26న మరణించాడు.

మూలాలు

వర్గం:మెదక్ జిల్లా రాజకీయ నాయకులు
వర్గం:మెదక్ జిల్లాకు చెందిన ఆంధ్రప్రదేశ్ శాసనమండలి సభ్యులు
వర్గం:సంగారెడ్డి జిల్లా వ్యక్తులు
వర్గం:2025 మరణాలు